इस तरह ‘हास्य’ मनोभाव वस्तुतः व्यक्ति के शरीर पर दैहिक एवं मनोवैज्ञानिक प्रभाव डालने की क्षमता रखता है। विचारों के प्रवाह में तारतम्य स्थापित करने और शारीरिक व मानसिक विकारों को नष्ट करने के लिए हास्य की आवश्यकता अनिवार्य है। शारीरिक राहत शरीर और मन दोनों को आराम पहुंचाती है। लेकिन इसका प्रभाव शरीर को अधिक और मन को अपेक्षाकृत कम प्रभावित करता है। लेकिन जो चीज़ आपको अच्छा और हल्का महसूस कराए और आपकी मानसिक स्थिति को राहत दे, वह चीज़ अप्रत्यक्ष रूप से आपके शरीर के लिए भी अपने आप फायदेमंद सिद्ध होती है और यह काम ‘हास्य’ करता है। यदि ऐसा न होता तो हास्य हमारे जीवन में उतना महत्वपूर्ण स्थान नहीं ले पाता जितना कि आज यह ले चुका है। आज की भागमभाग भरी ज़िंदगी में इसका हमारे लिए क्या महत्व है इस बात का अनुमान तो यह सोचकर ही लगाया जा सकता है कि आजकल मीडिया में इस वृत्ति को एक विशेष फैक्टर के रूप में ग्रहण किया जा रहा है।